Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 1 Pv 45/15/6609	Rimavská Sobota, 27.3.2015
EEČ : 2-49-30-2015

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov spáchaná formou spolupáchateľstva podľa § 20 Trestného zákona

Rozhodol: 	prokurátor Okresnej prokuratúry Rimavská Sobota
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ktorého sa dopustil na tom skutkovom základe, že spoločne s XXXXX, XXXXX, XXXXX, XXXXX a XXXXX, po vzájomnej dohode, v dobe od 24.00 h dňa 17.04.2008 do 01.00 h dňa 18.04.2008 v Rimavskej Sobote, na ul. Rožňavskej XXXXX rukami vytlačili riadne uzavreté okno na XXXXX, cez otvor vnikli do XXXXX, z ktorej postupne odcudzili voľne položené medené rúry a to 20 m o priemere 18 mm, 20 m o priemere 22 mm a 17 m o priemere 15 mm, ktoré polámali na menšie kusy a odovzdali do zberných surovín, získané peniaze si rozdelili, čím spôsobili pre XXXXX XXXXX škodu vo výške nie menej ako 285,12 € (8.589,42 Sk),

pretože trest, ku ktorému môže trestné stíhanie viesť, je celkom bez významu popri treste, ktorý bol obvinenému pre iný čin už právoplatne uložený.

Odôvodnenie:
	Poverený príslušník PZ Oddelenia skráteného vyšetrovania PZ Rimavská Sobota rozhodol dňa 22.04.2008 uznesením sp. zn. ORP-695/1-OSV-RS-2008 podľa § 199 ods. 1 Trestného poriadku o začatí trestného stíhania vo veci prečinu krádeže podľa § 212 ods. 2 písm. a) Trestného zákona. Ďalším uznesením sp. zn. ORP-766/OVK-RS-2008 rozhodol vyšetrovateľ PZ dňa 31.12.2008 podľa § 206 ods. 1 Trestného poriadku o vznesení obvinenia XXXXX, XXXXX, XXXXX, XXXXX, XXXXX a XXXXX za prečin krádeže podľa § 20, § 212 ods. 2 písm. a) Trestného zákona, ktorého sa mali dopustiť na skutkovom základe, uvedenom vo výrokovej časti tohto uznesenia. 

	Trestné stíhanie bolo z dôvodu neprítomnosti viacerých obvinených prerušené. Po pominutí dôvodov prerušenia trestného stíhania rozhodol vyšetrovateľ dňa 04.12.2014 o pokračovaní v trestnom stíhaní. 

	Z dôvodu urýchlenia konania rozhodol vyšetrovateľ o vylúčení obvineného XXXXX na samostatné konanie. 

	V priebehu prípravného konania boli vypočutí obvinení, konateľka poškodenej strany, bola vykonaná obhliadka miesta činu, zabezpečené vyčíslenie škody a všetky potrebné listinné dôkazy. 

	Obvinený XXXXX uviedol, že začiatkom roka 2008 bol s XXXXX, XXXXX, XXXXX, XXXXX a XXXXX v Rimavskej Sobote. Boli pozrieť jeden objekt, ktorý vyzeral ako taká garáž. Ich spoločný nápad bol, že sa pôjdu do toho objektu pozrieť, hľadali kovy, ktoré by odniesli do zberu. Vytlačili jedno okno a potom vliezli dnu. Dnu boli rôzne plechy, železá a aj medené rúry dlhé asi 2 metre, presne si to už nepamätá. Medené rúry vytiahli cez okno na ulicu a spoločne ich polámali na menšie kusy. Dali ich do plastových vriec a potom ich odniesli do zberných surovín, kde boli odovzdané na občiansky preukaz XXXXX. Za meď získali niečo vyše 1.000 korún. Peniaze si rozdelili medzi sebou. Svoje konanie veľmi ľutuje a po návrate z väzenia žije nový život. Žiadnu trestnú činnosť už páchať nechce.

	Svedok XXXXX vypovedal, že na jar roku 2008 bol s ďalšími osobami v Rimavskej Sobote. Chceli získať nejakú meď. Jeden z nich vliezol dnu cez okno. Z objektu vzali medené rúrky, ktoré potom polámali a odniesli do zberných surovín. Peniaze si medzi sebou rozdelili. Svoje konanie oľutoval. Následne sa zdržiaval v Nemecku. 

	Obdobne vypovedal aj svedok XXXXX. Potvrdil, že jeden z nich otvoril okno a z objektu potom zobrali medené rúrky, ktoré polámali a odovzdali do zberných surovín a to na jeho občiansky preukaz. Získané peniaze si rozdelili medzi sebou. 

	Svedok XXXXX XXXXX využil svoje právo a odmietol vypovedať. 

	Svedok XXXXX uviedol, že si už na udalosti z roku 2008 nepamätá a nevie, či sa zúčastnil na spáchaní predmetného skutku. 
	
	Konateľka poškodenej strany XXXXX uviedla, že ich spoločnosť používa objekt bývalej XXXXX v Rimavskej Sobote na ulici Rožňavskej. Objekt využívajú ako sklad. V roku 2008 tam mali uskladnené medené rúry, ktoré zakúpili v mesiacoch august 2007, resp. február 2008. Okno bolo vytlačené násilím, nakoľko ho inak nebolo možné otvoriť. Dňa 22.04.2008 bolo ich spoločnosti vrátených 40,8 kg popílených medených rúrok, ktoré boli úplne znehodnotené a išlo len o kovový odpad. Rúry boli zakúpené ako nové. Nákupná cena rúr bola 8.589,42 Sk, teda 285,12 €. Na preukázanie nákupnej ceny nových rúr konateľka poškodenej strany predložila aj jednotlivé faktúry. Nárok na náhradu škody neuplatnila. 

	Z rozsudku Okresného súdu Rimavská Sobota XXXXX, ktorý nadobudol právoplatnosť 22.04.2009, vyplýva, že obvinený XXXXX bol uznaný vinným zo spáchania zločinu lúpeže podľa § 20, § 188 ods. 1, ods. 2 písm. c) Trestného zákona a bol mu uložený trest odňatia slobody v trvaní osem rokov a osem mesiacov nepodmienečne. Z výkonu nepodmienečného trestu odňatia slobody bol podmienečne prepustený uznesením Okresného súdu Košice II XXXXX dňa 11.07.2014 a bola mu určená skúšobná doba vo výmere päť rokov. 

	Vzhľadom na vyššie uvedené skutočnosti by bolo možné v prípade podania obžaloby, aj vzhľadom na značný časový odstup, opodstatnene očakávať upustenie od uloženia súhrnného trestu, nakoľko vyššie uvedený trest je možné považovať za dostatočný. Podľa správy Ústavu na výkon trestu odňatia slobody Košice - Šaca bol obvinený kladne hodnotený za plnenie pracovných povinností. V roku 2012 mu bola zmenená súdna diferenciácia do minimálneho stupňa stráženia. Jeho správanie bolo primerané a slušné, konflikty nevyvolával. Bol 10 krát disciplinárne odmenený. Disciplinárne potrestaný nebol. 

	Podľa § 215 ods. 2 písm. a) Trestné poriadku môže prokurátor zastaviť trestné stíhanie, ak je trest, ku ktorému môže stíhanie viesť, celkom bez významu popri treste, ktorý bol obvinenému pre iný čin už právoplatne uložený.

	Z týchto dôvodov bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú je možné podať v lehote do troch dní od jeho doručenia u prokurátora Okresnej prokuratúry Rimavská Sobota. O sťažnosti bude rozhodovať prokurátor Krajskej prokuratúry Banská Bystrica. Sťažnosť má odkladný účinok. Ak obvinený do troch dní od doručenia uznesenia vyhlási, že na prejednaní veci trvá, v trestnom stíhaní sa bude pokračovať. 

JUDr. Karol Rosinský
prokurátor